# விக்கிப்பீடியா:ஆலமரத்தடி/தொகுப்பு17b

## ஹ என்னும் எழுத்தின் பயன்பாடு

உலகில் மிகப்பெரிய மொழிகளாகவும் பல நாடுகளில் ஆட்சி மொழியாகவும் உள்ள பிரான்சிய மொழி, எசுப்பானிய மொழி ஆகியவற்றிலும், இத்தாலிய மொழியிலும் ஆங்கிலத்தில் உள்ள H என்னும் எழுத்தின் ஒலிப்பு கிடையாது. பேச்சு:ஹேரோடோட்டஸ் என்னும் பேச்சுப் பக்கத்தைப் பார்க்கவும். நாம் தமிழில் **எரோடோட்டச்சு** (Herodotus), ஓமர் (Homer) முதலான பெயர்களை வழிவழியாக தமிழில் எழுதுவதைப் போல, தமிழில் வழங்காத H ஒலியை நீக்கி, அடுத்து வரும் உயிரொலியைப் பற்றி எழுதுதல் பொருந்தும். பரவலான ஒப்புதல் இருந்தால் தமிழ் வழக்கத்தின் படியே நாம் இங்கு தமிழ் விக்கியிலும் எழுதலாம். Hamburg என்னும் நகரின் பெயரை இத்தாலியர் Amburgo என்று எழுதுகிறார்கள். நாம் ஏன் *ஆம்புர்கு* என்று எழுதலாகாது? --செல்வா 05:36, 11 ஜனவரி 2009 (UTC)  
:உங்கள் கருத்துடன் உடன்படுகிறேன். ஹாம்பர்க் என்பதற்கு வழிமாற்று இருக்கலாம். --குறும்பன் 16:02, 12 ஜனவரி 2009 (UTC)  
::ஓட்டல், இந்து சமயம், அனுமார் என்று ஹ தவிர்த்து எழுதும் வழக்கம் தமிழிலும் நெடுங்காலமாக உண்டு. எனவே, தயங்காமல் நாமும் எல்லா இடத்திலும் ஹ தவிர்த்து எழுதலாம் என்பதை வழிமொழிகிறேன். கிரந்தம் தவிர்த்து எழுத விரும்புவோருக்கான வழிமுறைகளைக் காணலாம்.--ரவி 17:42, 12 ஜனவரி 2009 (UTC)
:::தமிழில் நெடுங்காலமாக "வடவெழுத்து ஒரீஇ" (வடவெழுத்து நீக்கி) எழுதும் வழக்கம் உண்டு. நான் கூற வந்தது அது மட்டுமல்ல. H என்னும் எழுத்து இருந்தும், இத்தாலிய, மற்றும் பிற ஐரோப்பிய மொழிகள் அவற்றை விட்டோ, அல்லது அவர்கள் மொழியின் இயல்பின்படி ஒலிக்காமலோதான் பயன்படுத்துகிறார்கள். தமிழர்களில் சிலர் (என்னையும் சேர்த்தே) ஏதோ ஹீலியம், ஹைட்ரஜன் என்றுதான் எழுத வேண்டும், அறிவியல் சொற்களுக்கு இவை இன்றியமையாதது என்று எழுதி தவறான பாதையில் இட்டுச்செல்கிறார்கள். இத்தாலிய மொழியில் Helium என்பதை Elio என்னும் போது நாம் ஏன் ஈலியன் என்று எழுதலாகாது? ஆகவே எளிமை கருதியும், தமிழ் மொழியின் இயல்பு கருதியும், நெடுங்கால வழக்கு கருதியும், இங்கே தமிழ் விக்கிப்பீடியாவில் கூடிய எல்லா இடங்களிலும் ஹ என்னும் எழுத்தைத் தவிர்த்து எழுதுதல் நல்லது. ஆனால் செயல் படுத்தும் முன்னர் பயனர்கள் கருத்து தெரிவித்தால் நன்றாக இருக்கும். மேலும், நீங்களும், மயூரநாதன், சுந்தர், சிவக்குமார் போன்றோரும் ஒரு கருத்தை எவ்வாறு முன்மொழிந்து, கருத்தாடி, கொள்கையாய் அறிவிக்க வேண்டும் என்னும் வழிமுறைகளைத் தெரிவிக்க வேண்டும். *கருத்துகளை முறைப்படி முன் வைத்து, குறிப்பிட்ட கால இடைவெளியில் கருத்தாடி, பயனர்களின் ஏற்பு இருந்தால் கொள்கையாக அறிவிக்க வேண்டும் என்பதே என் விருப்பம்*. --செல்வா 18:00, 12 ஜனவரி 2009 (UTC)  
H எழுத்து தொடர்பில் ஹ தவிர்த்து எழுதும் போது இந்து, அனுமார், ஓட்டல் பொருத்தமாகவே இருக்கிறது. ஆனால் Hong Kong எப்படி எழுதுவது?நான் "கொங் கொங்" என்று பயன்படுத்துகின்றேன். இருப்பினும் இது பொருத்தமானதாக இல்லை. உங்கள் பரிந்துரை என்ன? --HK Arun 20:20, 12 ஜனவரி 2009 (UTC)  
:*ஆங்க் காங்* அல்லது *ஆங்க் காங்கு* என்று கூறலாம். ஆங்கில ஒலிப்புமே அப்பகுதியின் சீன மொழி ஒலிப்புக்கு மாறானதாகவே இருக்கும். ஆகவே நமக்குப் புரியுமாறு, ஓரளவிற்கு ஒலிப்பு காட்டுமாறு இருந்தால் போதுமானது. ஆங்கில ஒலிப்பு மாதிரியே இருக்க வேண்டுமென்றாலும், ஃஆங்க் காங் என்றால் சரியாக இருக்கும். முதல் எழுத்தாக ஆய்த எழுத்து வருவது அவ்வளவு சரியில்லை என்று கருதுவோர், *அஃகோங்க் காங்* என்றோ *அஃகோங்க் காங்கு* என்றும் எழுதலாம். --செல்வா 21:14, 12 ஜனவரி 2009 (UTC)  
::ஹ எழுத்து தவிர்ப்பதில் எனக்கும் உடன்பாடே. ஏற்கனவே ஆங்காங் என்ற பயன்பாடு தமிழகத்தில் உண்டு. ஆங்காங்கு என எழுதுவதில் எனக்கு பெரிதும் உடன்பாடில்லை. (தமிழ் இலக்கணத்தின் படி அது சரியானதாக இருக்கலாம்). அதனால் ஆங்காங் (தமிழக முறை-பரவலானது), ஒங்கொங் (ஈழ முறையில்) எழுதலாம் என்பது என் பரிந்துரை. ஆயுத எழுத்தைப் பாவிப்பது மேலும் குழப்பத்துக்கு இட்டுச் செல்லும் என்பது என் கருத்து.--Kanags <sup>\பேச்சு</sup> 21:51, 12 ஜனவரி 2009 (UTC)  
:::கனகு, நீங்கள், //ஆயுத எழுத்தைப் பாவிப்பது மேலும் குழப்பத்துக்கு இட்டுச் செல்லும் என்பது என் கருத்து// என்று எதனால் சொல்லுகின்றீர்கள் என்று விளக்க முடியுமா? H என்பதற்கு நெருக்கமான ஒலி ஆய்த எழுத்துதான். நீங்கள் அஃது, இஃது, உஃது, எஃகு ஆகிய சொற்களை வாய்விட்டுச் சொல்லிப் பாருங்கள். தமிழில் நிறைய சொற்களில் ஆய்த எழுத்து பயன்படுகின்றது.ஆனால் தற்பொழுது பரவலாக அறியப்படும் சொற்கள் அஃது, இஃது, எஃகு, பஃறுளி ஆறு என்பன மட்டுமே, ஆனால் மேலும் பல சொற்கள் உள்ளன. எடுத்துக்காட்டுக்கு: அஃகல் (குறைதல், நுணுகல்), அஃகுல்லி (எங்கள் வீட்டில் செய்யும் உக்காரி என்னும் சிற்றுண்டி), அஃறிணை, அஃதை (திக்கற்றவர், இன்று அகதி என்பதுதான்), அஃகுள் (அக்குள்- கை தோளில் சேரும் இடத்தில் கையின் அடிப்புறம்), அஃபோதம் (நிலாமுகிப் புள் என்னும் பரவை. இதனை சகோரம் என்றும் சொல்வர்), அஃகேனம் (மூன்று புள்ளிகளால் குறிக்கப்படும் ஆய்த எழுத்து). எஃகம் ( = கூர்மை, ஆயுதம், வேல், எறிபடை, வாள், சூலம்), எஃகு (உருக்கு, மனவொடுக்கம், எதிர்த்தாக்கு, எட்டு, உதைத்தேறு, கைக் குழந்தைகளை எஃகு என்று கூறி ஊக்குவிப்பது இன்றும் எங்கள் வீடுகளில் உண்டு, எஃகுதல் என்பது வினை), எஃகுதல் என்றால் நீளுதல் என்றும் பொருள். எஃகுறுதல் என்றால் (இளகி) அறுக்கப்படுதல், எஃகுதலலென்றால் நெகிழ்தல் என்னும் பொருளும் உண்டு (எஃகுறுதல் = அறுக்கபடுதல் என்னும் பொருளும் இதன் வழி வருவதே). எஃகுபடுதல் = இளகின நிலையை அடைதல். எஃகுக்கோல் = பஞ்சுகொட்டும் வில். எஃகுச்செவி = நுனித்தறியுஞ்செவி (இறுகின செவி அல்ல, நெகிழ்ந்து நுட்பமாய்க் கேட்கும் செவி). ஒஃகல், ஒஃகுதல் = ஒதுங்குதல், பின் வாங்குதல். கஃகான் = ககரம், கஃசு = காற்பலம், கஃறு என்பது நிலத்தை உணர்த்தும் குறிப்பு மொழி, கஃறெனல் = கறுத்து விளங்குதல், கறுப்பாகுதல். சஃகுல்லி = மோட்சம், ஒரு வகை சிற்றுண்டி. , பஃறி = மரக்கலம், இரேவதி என்னும் நாள்மீன், பஃறியா = நெய்தல் நிலமாக்கள், பஃறுளி = ஓர் ஆறு, மஃகான் = மகரம், வெஃகல் = ஆவல் பெருக்கம், மிகுவிருப்பம், வெஃகாமை = வேண்டாமை.--செல்வா 00:52, 13 ஜனவரி 2009 (UTC)  
:::மேலுள்ள எல்லாச் சொற்களிலும் ஆய்தம் சற்று அடித்தொண்டை ஒலிதான். நேரடியான H அல்ல. ஆனால், ஆய்த எழுத்திற்கு நெருக்கமான ஒலிப்பு H தான் (நேரான ஒலிப்பு அல்ல, நெருக்கமான ஒலிப்பு). ஃஆ என்பது Haa என்று ஒலிக்கும். இது செயற்கையாக ஃப என்றால் fa என்பது போல அல்ல. உண்மையிலேயே ஃஅ, ஃஆ, ஃஇ முதலியன Ha, Haa, Hi ("He" போல)என்று ஒலிக்கும். எஃகு என்பது போல இஃகிட்லர் என்பதை iHitlar என்று ஒலிக்க வேண்டும்.--செல்வா 00:52, 13 ஜனவரி 2009 (UTC)  
:நான் ஆயுத எழுத்துக்கு எதிரானவனல்ல. ஆனாலும் வழக்கத்திலிருக்கும் முறையை ஏன் நாம் மாற்ற வேண்டும்? அதனால் மேலும் குழப்பமடையலாம் என்றே அப்படிச் சொன்னேன். ஓட்டல், இந்து சமயம், அனுமார் போன்ற சொற்களில் ஆயுத எழுத்து எங்கே போனது? அதுபோலவே ஆங்காங் என்ற சொல்லில் ஆயுத எழுத்து தேவையில்லை என்பதே என் கருத்து. அது சரி, ஆயுதம் தானே சரி. ஆய்தம் என்று ஏன் எழுதுகிறீர்கள்? அல்லது ஆயிதம் என்றல்லவா தமிழில் எழுதுவது முறை?--Kanags <sup>\பேச்சு</sup> 02:06, 13 ஜனவரி 2009 (UTC)
:அண்மைக்காலத்தில் தொடர்ந்து பங்களிக்க முடியாமைக்கு வருந்துகிறேன். *அனுமன்*, *இந்தி* போன்ற சொற்களில் பொதுவழக்கு ஆதரவும் உள்ளதால் *ஹ* என்ற எழுத்தை முழுமையாக தவிர்ப்பதில் எவருக்கும் மாற்றுக் கருத்து இருக்காது என்றே கருதுகிறேன். செல்வா கேட்டபடி, கொள்கை முன்வடிவுகளை இடுவதற்கும், கருத்து தெரிவிக்கவும், வாக்கெடுப்புக்கும் (தேவையிருந்தால்) ஒரு முறைமை உருவாக்க வேண்டும். பின்னர் பதிகிறேன். -- சுந்தர் <sup>\பேச்சு</sup> 02:29, 13 ஜனவரி 2009 (UTC)  
ஆங்கிலத்தில் IPA இருப்பது போல், ஒலிப்புத் துல்லியம் காட்ட வேண்டிய இடங்களில் தமிழ் மூலம் எழுதிக் காட்ட நாம் சில குறியீடுகளைக் கொள்ள வேண்டியது அவசியம். ஆனால், அது ஒரு போதும் பொது வழக்காகாது. ஆங்கிலத்தில் எல்லா ஒலிகளையும் 26 எழுத்துகள் கொண்டு எழுதுவது போல் நாமும் 247 தமிழ் எழுத்துகளைக் கொண்டே எழுதுவது நலம். பெரும்பான்மை மக்கள் பேச்சு வழக்கில் கிரந்த ஒலிகள் தவிர்த்தே பேசுகிறார்கள். அதை எழுதிக் காட்ட இருக்கிற தமிழ் எழுத்துகளே போதும்.  
ஆய்தம் H ஒலியை ஒத்து இருந்தாலும் சொல்லின் முதலில் ஆய்தம் வருவது போன்ற இல்லாத வழக்கங்களைத் திணிப்பது தவறு. ஆய்தம் இயல்பாகத் தமிழ்ச் சொற்களில் வரும் இடங்களில் மட்டும் அதைப் பயன்படுத்துவது நலம். மொழியில் இல்லாத எழுத்துகளைத் திணிப்பது போன்றே, மக்களுக்கு இயல்பாக வராத ஒலிகளைத் திணிப்பதும் தவறே ஆகும். கிரந்த எழுத்துகளைத் தவிர்த்து குறியீடுகளைக் கொண்டு வந்தாலும், மக்கள் மீதான இந்த ஒலித்திணிப்பு தொடரவே செய்யும். எனவே, இவ்வொலிகள், அதைத் திணிக்கும் கருவிகளான எழுத்துகள், குறியீடுகளை முற்றிலும் புறக்கணிப்பதே என் பரிந்துரை. --ரவி 04:38, 13 ஜனவரி 2009 (UTC)